32011R0286
L 083/1
SLUŽBENI LIST EUROPSKE UNIJE
10.03.2011.
UREDBA KOMISIJE (EU) br. 286/2011
od 10. ožujka 2011.
o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa, za potrebe njezine prilagodbe tehničkom i znanstvenom napretku
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni te stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (1), a posebno njezin članak 53.,
budući da:
(1)
Uredbom (EZ) br. 1272/2008 usklađuju se odredbe i kriteriji za razvrstavanje, označivanje i pakiranje tvari, smjesa i određenih specifičnih proizvoda unutar Europske unije.
(2)
Tom se Uredbom uzima u obzir Globalno usklađeni sustav razvrstavanja i označivanja kemikalija (dalje u tekstu „GHS”) Ujedinjenih naroda (UN).
(3)
Kriteriji za razvrstavanje i pravila za označivanje GHS-a periodično se revidiraju na razini UN-a. Odbor stručnjaka za prijevoz opasne robe i za Globalno usklađeni sustav razvrstavanja i označivanja kemikalija Ujedinjenih naroda (UNCETDG/GHS) donio je u prosincu 2008. treće revidirano izdanje GHS-a. Ono, između ostalog, sadrži izmjene odredaba za dodjeljivanje oznaka opasnosti i za označivanje malih pakiranja, nove potkategorije za nadraživanje respiratornog sustava i kože, reviziju kriterija razvrstavanja za dugotrajne opasnosti (kronična toksičnost) za vodeni okoliš i novu vrstu opasnosti za tvari i smjese opasne za ozonski sloj. Stoga je nužno prilagoditi tehničke odredbe i kriterije u prilozima Uredbe (EZ) br. 1272/2008 trećem revidiranom izdanju GHS-a.
(4)
GHS omogućuje nadležnim tijelima donošenje dodatnih odredaba o označivanju radi zaštite pojedinaca koji su već pojačano osjetljivi na određenu kemikaliju koja može izazvati reakciju u vrlo maloj koncentraciji. Treba uvesti zahtjeve za dodavanje naziva takve kemikalije na oznaku, čak i kad je u smjesi prisutna u vrlo maloj koncentraciji.
(5)
Također treba izmijeniti terminologiju različitih odredaba u prilozima i određene tehničke kriterije radi olakšavanja primjene korisnicima i provedbenim tijelima, veće dosljednosti pravnog teksta i veće jasnoće.
(6)
Kako bi se dobavljači tvari mogli prilagoditi novim odredbama o razvrstavanju, označivanju i pakiranju uvedenima ovom Uredbom, trebalo bi predvidjeti prijelazno razdoblje i odgoditi primjenu ove Uredbe. Time bi trebalo omogućiti primjenu odredaba utvrđenih ovom Uredbom na dobrovoljnoj osnovi prije završetka prijelaznog razdoblja.
(7)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006 Europskog parlamenta i Vijeća (2),
DONIJELA JE OVU UREDBU:
Članak 1.
Uredba (EZ) br. 1272/2008 mijenja se kako slijedi:
(1)
Članak 25. stavak 5. briše se;
(2)
sljedeći novi odjeljak (e) umeće se u članak 26. stavak 1.:
„(e)
ako se primjenjuje piktogram opasnosti ‚GHS02’ ili ‚GHS06’, korištenje piktograma opasnosti ‚GHS04’ nije obvezno.”;
(3)
Prilog I. mijenja se u skladu s Prilogom I. ovoj Uredbi;
(4)
Prilog II. mijenja se u skladu s Prilogom II. ovoj Uredbi;
(5)
Prilog III. mijenja se u skladu s Prilogom III. ovoj Uredbi;
(6)
Prilog IV. mijenja se u skladu s Prilogom IV. ovoj Uredbi;
(7)
Prilog V. mijenja se u skladu s Prilogom V. ovoj Uredbi;
(8)
Prilog VI. mijenja se u skladu s Prilogom VI. ovoj Uredbi;
(9)
Prilog VII. mijenja se u skladu s Prilogom VII. ovoj Uredbi.
Članak 2.
Prijelazne odredbe
1. Odstupajući od drugog stavka članka 3., tvari i smjese mogu do 1. prosinca 2012., odnosno 1. lipnja 2015., biti razvrstane, označene i pakirane u skladu s Uredbom (EZ) br. 1272/2008, kako je izmijenjena ovom Uredbom.
2. Odstupajući od drugog stavka članka 3., za tvari razvrstane, označene i pakirane u skladu s Uredbom (EZ) br. 1272/2008 i stavljene na tržište do 1. prosinca 2012. ne zahtijeva se da budu ponovno označene i ponovno pakirane u skladu s ovom Uredbom do 1. prosinca 2014.
3. Odstupajući od drugog stavka članka 3., za smjese razvrstane, označene i pakirane u skladu s Direktivom 1999/45/EZ Europskog parlamenta i Vijeća (3) ili Uredbom (EZ) br. 1272/2008 i stavljene na tržište do 1. lipnja 2015., ne zahtijeva se da budu ponovno označene i ponovno pakirane u skladu s ovom Uredbom do 1. lipnja 2017.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje na tvari od 1. prosinca 2012., a na smjese od 1. lipnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. ožujka 2011.